আইজল এফসি-র বিরুদ্ধে মরণ-বাঁচন ম্যাচের আটচল্লিশ ঘণ্টা আগে মাঠ নিয়ে অসন্তোষ ইস্টবেঙ্গল শিবিরে! 
শুক্রবার দুপুরে আইজলে রাজীব গাঁধী স্টেডিয়ামে প্র্যাক্টিস করতে নেমে স্তম্ভিত বার্নাড মেন্দিরা। অসমান কৃত্রিম ঘাসের মাঠ। যেখানে বল নিয়ন্ত্রণে আনা কঠিন সমস্যা। ফলে কোচ বিশ্বজিৎ ভট্টাচার্যের পাসিং ফুটবল খেলার পরিকল্পনা অনেকটাই ভেস্তে যেতে বসেছে। এই পরিস্থিতি একমাত্র রাস্তা হচ্ছে লং পাসে খেলা। কিন্তু আইজলের মাঠ আয়তনে একটু ছোট হওয়ায় লং পাসে খেলাও কঠিন হয়ে দাঁড়াচ্ছে লাল-হলুদ ফুটবলারদের পক্ষে। শুক্রবার বিকেলে আইজল থেকে ফোনে বিশ্বজিৎ বললেন, ‘‘কৃত্রিম ঘাসের মাঠে খেলা এমনিতেই একটু কঠিন। তার ওপর মাঠের অনেক জায়গাতেই টার্ফ ফুলে হয়েছে। অসমান মাঠে বল হঠাৎ লাফিয়ে উঠছে। তবে আমাদের কিছু করার নেই, এই পরিস্থিতির সঙ্গেই মানিয়ে নিয়ে খেলতে হবে। তাই ম্যাচ প্র্যাক্টিসের ওপরেই জোর দিয়েছি।’’
সালগাওকর ও শিবাজিয়ান্স এফসি-র কাছে হার আই লিগে অনেকটাই পিছিয়ে দিয়েছে ইস্টবেঙ্গলকে। ১০ ম্যাচে ১৭ পয়েন্ট নিয়ে এই মুহূর্তে লিগ টেবিলে তৃতীয়স্থানে র‌্যান্টি মার্টিন্সরা। পাঁচ পয়েন্ট পিছিয়ে মোহনবাগান ও বেঙ্গালুরু এফসি-র থেকে। ফলে খেতাবি দৌড়ে লাল-হলুদের ভবিষ্যৎ পুরোটাই নির্ভর করছে এই ম্যাচের ওপর। যদিও বারাসত স্টেডিয়ামে প্রথম লেগের ম্যাচে আইজল এফসি-র বিরুদ্ধে সহজেই ২-০ গোলে জিতেছিল ইস্টবেঙ্গল। কিন্তু এই মুহূর্তে পরিস্থিতি সম্পূর্ণ বিপরীত। একদিকে টানা ব্যর্থতার চাপ। অন্যদিকে ম্যাচটা খেলতে হচ্ছে আইজলে। তার ওপর আইজল এফসি-র কোচ জহর দাস রীতিমতো হুঙ্কার দিয়েছেন। বলেছেন, ‘‘সালগাওকর ও শিবাজিয়ান্স এফসি যদি ইস্টবেঙ্গলকে হারাতে পারে, তাহলে আমরাও পারব। আর বিশ্বজিৎ বললেন, ‘‘আমরা রক্ষণ সামলে গোল করার চেষ্টা করব। কারণ অ্যাওয়ে ম্যাচে গোল খেলেই চাপ বাড়বে।’’ সঙ্গে যোগ করেন, ‘‘ম্যাচের আগে কখনও বলা সম্ভব নয় যে, আমরা জিতবই। তবে ফুটবলাররা সকলেই জানে আইজল এফসি-কে হারাতে না পারলে চ্যাম্পিয়ন হওয়ার সম্ভাবনা শেষ হয়ে যাবে। ফলে ওরা ঘুরে দাঁড়াতে মরিয়া।’’
মরণ-বাঁচন লড়াইয়ে জিততে প্রথম দলে বেশ কয়েকটা পরিবর্তনেরও ইঙ্গিত দিয়েছেন ইস্টবেঙ্গল কোচ। টানা ম্যাচ খেলে ক্লান্ত অর্ণব মণ্ডলকে বিশ্রাম দিতে পারেন তিনি। তাঁর জায়গায় রক্ষণে খেলবেন মেন্দি। লেফ‌্ট ব্যাক পোজিশনে সৌমিক দে-র জায়গায় খেলতে পারেন রবার্ট লালথানামুয়ানা।  
আজ আই লিগে: ইস্টবেঙ্গল বনাম আইজল এফসি (দুপুর, ২.০০)।